Lourdes Ortiz

**Lourdes Ortiz Sánchez** (Madril, 1943ko martxoaren 24a) espainiar idazle, antzerkigile, eleberrigile, saiakeragile eta itzultzailea da.

## Biografia 
Haurtzaroa mojen komentu batean eman zuen ikasten. Hamahiru urterekin gurasoak banandu egin ziren eta, aita Parisen bizitzen jarri zen bitartean, Lourdes amarekin geratu zen Madrilen. Hemeretzi urterekin Jesus Munárriz poetarekin ezkondu zen, eta seme bat izan zuen. Geografia eta Historian lizentziatu zen Complutensen, eta Historia eta Artearen Soziologiako irakasle aritu zen UNEDen eta Madrilgo Kazetaritza Fakultatean. 1976az geroztik, Artearen Teoria eta Historiako katedraduna da Madrilgo Arte Dramatikoko Goi Mailako Errege Eskolan, eta zuzendaria ere izan zen (1991-1993). Senarrarekin batera, PCE klandestinoan sartu zen 1962an, baina 1968an sobietarrek Praga inbaditu ondoren utzi egin zuen. 1973an Jesus Munárrizengandik banandu zen, eta ondoren dibortziatu zen. Gero Fernando Savater filosofoarekin harreman luzea izan zuen, eta laurogeiko hamarkadan Daniel Sarasola aktore eta idazlearekin. 1989an Izquierda Unida taldean sartu zen independente gisa, eta bederatzi hilabete geroago atera zen behin betiko, ordutik aurrera politika aktiboa bertan behera utziz. *El País*, *El Mundo*, *Diario 16* eta beste hainbat aldizkari eta argitalpenetan kolaboratu du. Irratiko eta telebistako tertulietan ere parte hartu izan du maiz. Denetarik idatzi izan du, antzerkia, eleberria (batzuk genero historiko, poliziako eta metafikzionalekoak), saiakera eta kontakizuna, esate baterako.

Bere obran gehien agertzen diren gaiek feminismoarekin, boterearekin, giza harremanekin dute zerikusia eta gaurkotasunari oso adi egon arren, mito klasikoetara edo historiara jo izan du maiz. 1995ean Planeta sariaren finalista izan zen *La fuente de la vida* eleberriarekin. Sade, Flaubert, Tournier eta beste hainbat autore itzuli izan ditu frantsesetik.

Espainiako idazleen egoera orokorrari buruz, egileak honakoa esan zuen elkarrizketa batean: «Ikuspegia desberdina da gaur idazteaz beharrean, gaur argitaratzeaz ari bagara. Oso urte gutxian argitaletxeen merkatua oso arraro bihurtu da, eta idazle askok beti izan duten zorroztasun eta seriotasunarekin idazteko zailtasuna aurkitzen dute, argitaletxe askorentzat egiten dutena ez baita komatxo artean komertziala. Idazle gazteek askotan ez dute bidea aurkitzen, argitaletxeak oso mediatizatuta baitaude merkatua ahuldu duten interes komertzialengatik. Nolanahi ere, idazle handia denak hor egoten jarraituko du».

## Lanak 
### Antzerkia 
* *Las murallas de Jericó* (1980), 1978ko Aguilar Antzerki Sariaren finalista.
* *Penteo* (1982)
* *Fedra* (1983)
* *Cenicienta* (1986)
* *Yudita* (1986)
* *Electra-Babel* (1991)
* *El cascabel al gato* (1994)
* *El local de Bernardeta A* (1994, Federico García Lorcaren *La casa de Bernarda Alba-*ren parodia)
* *Dido en los infiernos* (1996)
* *La guarida* (1999). "Antzerki Ikuskizuna"-ren I. Sariaren irabazlea.
* *Rey loco* (1999)
* *Olivia y Macedonia*, 1995, argitaragabea.
* *Palabra de mujer: Madre amantísima, Dido en los infiernos, Carmen.* Antígona Ed., Madril, 2021. ISBN:978-84- 18119-37-8

### Eleberria 
* *Ojos de gato*. Irreverentes Ed., Madril, 2011. ISBN 13: **978-84-96959-85-9**
* *Las manos de Velázquez,* 2006
* *Cara de niño*, 2002.
* *La liberta. Una mirada insólita sobre Pablo y Nerón*, 1999.
* *La fuente de la vida*, 1995, urte horretako Planeta sariaren finalista.
* *Antes de la batalla*, 1992.
* *Arcángeles*, 1986.
* *Urraca*, 1982.
* *En días como éstos*, 1981 (2015ean berrargitaratua)
* *Picadura mortal*, 1979.
* *Luz de la memoria*, 1976.
* *Andrés García, de 19 años de edad*, 1969 (2021ean argitaratua). ISBN: 978-84-124407-1-3

### Saiakera 
* *El sueño de la pasión (Los cambios en la concepción y la expresión de la pasión amorosa a través de los grandes textos literarios de la tradición occidental. Desde la Antigüedad hasta el siglo XIX)*, 1997.
* *Camas, un ensayo irreverente*, 1989.
* *Conocer Rimbaud y su obra*, 1979.
* *Comunicación crítica*, 1977.
* *Larra; escritos políticos*, 1967.

### Kontakizunak 
* *La caja que no pudo ser* (1981)
* *Los motivos de Circe* (1988)
* *Fatima de los naufragios* (1998)
* *Ojos de gato* (2011)

## Iturriak 
* Javier Huerta, Emilio Peral, Héctor Urzaiz, Teatro español de la A la Z. Madril: Espasa-Calpe, 2005.
* Manuel Gómez García, *Akal Antzerki Hiztegia*. Madril: Akal, 1997.

## Erreferentziak 
## Kanpo estekak 
* Lourdes Ortizen biobibliografia
* Lourdes Ortizen biobibliografia Delibes Katedran
* Egilearen atari ofiziala
* Biobibliografia hemen: Escritoras.com